Na temelju članka 14. Zakona o zaštiti od požara (Narodne novine 92/10 i 114/22) i članka 41. točke 2. Statuta Grada Zagreba (Službeni glasnik Grada Zagreba [23/16](http://www1.zagreb.hr/zagreb/slglasnik.nsf/rest-akt/83543847f6457ccdc125809200273c44?Open), [2/18](http://www1.zagreb.hr/zagreb/slglasnik.nsf/rest-akt/a70cbaefa9a68937c12582260034fc6e?Open), [23/18](http://www1.zagreb.hr/zagreb/slglasnik.nsf/rest-akt/6502b8ab5909d209c1258339004a7df4?Open), [3/20](http://www1.zagreb.hr/zagreb/slglasnik.nsf/rest-akt/e9a48f2e91fcf23dc125850e002ee42a?Open), [3/21](http://www1.zagreb.hr/zagreb/slglasnik.nsf/rest-akt/27f509368f5f8421c1258673002a1cba?Open), [11/21 - pročišćeni teks](http://www1.zagreb.hr/zagreb/slglasnik.nsf/rest-akt/bc55d9142343ad66c12586b9002689d2?Open)t i 16/22), Gradska skupština Grada Zagreba na \_\_\_\_. sjednici, \_\_\_\_\_\_\_\_ 2023., donijela je

**ODLUKU**

**o mjerama zaštite od požara na otvorenom prostoru na području Grada Zagreba**

**I. OPĆE ODREDBE**

Članak 1.

Ovom se odlukom utvrđuju mjere za sprječavanje nastajanja i širenja požara na otvorenom prostoru na području Grada Zagreba.

Otvorenim prostorom, u smislu ove odluke, smatra se poljoprivredno zemljište, zaštićeni dijelovi prirode, šume, šumska zemljišta, zemljište u neposrednoj blizini šume, zemljište na kojem su građevine javne i poslovne namjene, obalni pojas rijeke i jezera, odlagališta otpada, gradski parkovi, okućnice i ostali otvoreni prostori.

Članak 2.

Loženjem vatre na otvorenom prostoru, u smislu ove odluke, smatra se loženje vatre izvan zatvorenih odnosno pokrivenih prostora s osiguranim ložištem kao što je:

- spaljivanje korova, papira, suhe trave i žbunja, šikara, gustog šumskog raslinja (šiblja), otpadnih grana i lišća nastalih pri sječi stabala te bilja i slično,

- loženje u improviziranim ložištima i drugim objektima s otvorenim ložištem i roštilji koji se koriste na mjestima koja nisu određena za tu svrhu od strane pravnih osoba koje gospodare šumama i šumskim zemljištem, odnosno od strane nadležnog tijela jedinice lokalne samouprave i uprave za ostale prostore kojima ne gospodare pravne osobe,

- logorske vatre i slično.

**II. MJERE ZA ZAŠTITU OD POŽARA**

Članak 3.

Zabranjeno je bacanje šibica, opušaka i drugih gorećih i užarenih tvari na otvorene površine, kao i vršenje radnji koje mogu prouzrokovati požar, osim na mjestima koja utvrdi pravna osoba koja gospodari ili upravlja otvorenim prostorom.

Članak 4.

Zabranjeno je spaljivanje, paljenje i loženje vatre na svim otvorenim prostorima u vremenskom razdoblju od 1. lipnja do 30. rujna te u razdobljima kada je na području Grada Zagreba proglašena velika i vrlo velika opasnost od požara na otvorenom prostoru.

Vatrogasni zapovjednik Grada Zagreba po vlastitoj procjeni, a temeljem stanja na terenu i stupnju indeksa opasnosti od nastanka i širenja požara, može donijeti kratkoročnu mjeru zabrane spaljivanja, paljenja i loženja vatre. Kratkoročna mjera se odnosi na vremensko razdoblje iz članka 7. ove odluke i mora biti javno objavljena kao i njen opoziv.

Članak 5.

Iznimno, u vremenskom razdoblju iz članka 4. ove odluke, na pisani zahtjev pravne ili fizičke osobe, Javna vatrogasna postrojba Grada Zagreba može odobriti loženje vatre na otvorenom prostoru, uz uvjet organiziranja vatrogasnog dežurstva i poduzimanje preventivnih mjera zaštite od požara iz članka 9. ove odluke.

Zahtjev iz stavka 1. ovog članka podnosi se najkasnije 24 sata prije planiranog loženja vatre na otvorenom prostoru.

U zahtjevu iz stavka 1. ovog članka je potrebno navesti mjesto loženja vatre, naziv dobrovoljnog vatrogasnog društva koje će dežurati te popis planiranih preventivnih mjera zaštite od požara iz članka 9. ove odluke.

Zahtjev se može predati neposredno, putem pošte, elektroničkom poštom i putem online obrasca, koji se nalazi na mrežnoj stranici Javne vatrogasne postrojbe Grada Zagreba.

Troškove vatrogasnog dežurstva snosi pravna odnosno fizička osoba na čiji zahtjev je organizirano vatrogasno dežurstvo, a prema važećem Cjeniku vatrogasnih intervencija.

Članak 6.

U vremenskom razdoblju iz članka 4. ove odluke dopušteno je korištenje improviziranih roštilja na okućnicama u naseljenom području, uz uvjet da je mjesto loženja očišćeno i udaljeno od svih gorivih tvari minimalno u perimetru od 1,5 metara od ruba improviziranog roštilja te da je pripremljena odgovarajuća količina vode za gašenje ostatka loženja vatre (žar i slično) i za polijevanje pepela.

Roštilji izrađeni u vatrootpornom kućištu, iz kojeg ne postoji mogućnost prenošenja vatre na otvoreni prostor, mogu se koristiti u razdoblju iz članka 4. ove odluke, uz uvjet pripreme sigurnosnog perimetra odnosno očišćenog okolnog prostora i osiguranja priručnog sredstva za gašenje vatre (voda, metlanica, lopata i slično).

U razdoblju iz članka 4. ove odluke dopušteno je zavarivanje, brušenje i obavljanje drugih radnji koje mogu prouzročiti iskrenje odnosno vatru na otvorenom prostoru, uz obveznu primjenu sigurnosnih mjera iz stavaka 2. ovog članka.

Članak 7.

U razdoblju od 1. listopada do 31. svibnja pravne i fizičke osobe mogu obavljati loženje vatre na otvorenom prostoru, uz uvjet da o tome neposredno prije namjere loženja obavijeste Javnu vatrogasnu postrojbu Grada Zagreba putem telefona na broj 193 ili na drugi prikladan način.

Članak 8.

Maloljetnim osobama zabranjeno je loženje vatre na otvorenom prostoru.

Članak 9.

Javna vatrogasna postrojba Grada Zagreba, nakon zaprimanja obavijesti o namjeri loženja vatre na otvorenom prostoru, u smislu članka 7. ove odluke, obvezna je prijavitelju namjere loženja vatre na otvorenom prostoru dati upute koje je preventivne mjere zaštite od požara nužno poduzeti da se vatra ne bi proširila na druge površine ili objekte, a posebice:

- tvari koje se spaljuju moraju se izmjestiti na dovoljnu udaljenost od vodova električne energije, javnih cesta, željezničkih pruga, industrijskih postrojenja, stambenih građevina i drugih objekata koje bi vatra ili dim mogli ugroziti,

- oko mjesta spaljivanja potrebno je očistiti sigurnosni pojas u krugu najmanje tri metra,

- ovisno o količini tvari i veličini površine koja se spaljuje, potrebno je osigurati prisutnost dovoljnog broja punoljetnih osoba sposobnih za gašenje požara,

- uz mjesto spaljivanja potrebno je osigurati odgovarajuću opremu i priručna sredstva potrebna za gašenje (voda, metlanica, lopata i slično), ovisno o vrsti i količini tvari koja se spaljuje,

- spaljivanje obavljati samo danju i za mirna vremena odnosno kada ne puše vjetar jačine 5 m/s ili više,

- obavijest o namjeri spaljivanja, mjestu, vremenu i vrsti tvari koja se namjerava spaliti dojaviti Javnoj vatrogasnoj postrojbi Grada Zagreba,

- spaljivanje se može provesti samo ako nije utvrđena velika ili vrlo velika opasnost za nastajanje i širenje požara,

- za spaljivanje manjih količina suhe trave, korova, raslinja, biljnog otpada i drugih gorivih tvari organskog podrijetla na površini do 100 m² ili do 1 m³ tih tvari sakupljenih na jednom mjestu, a nalaze se na otvorenom prostoru gdje objektivno ne prijeti opasnost po život i imovinu ljudi, nije potrebno dojaviti namjeru spaljivanja, ali je važno pridržavati se već navedenih mjera,

- nužno je poštivanje odredaba važeće Odluke o agrotehničkim mjerama i mjerama za uređivanje i održavanje poljoprivrednih rudine donesene od strane nadležnog upravnog tijela Grada Zagreba,

- osobe koje su obavljale spaljivanje dužne su mjesto spaljivanja pregledati, u potpunosti pogasiti ostatke vatre i žara i tek nakon toga napustiti mjesto spaljivanja.

Javna vatrogasna postrojba Grada Zagreba obvezna je na svojim mrežnim stranicama objavljivati i redovito ažurirati upute o mjerama protupožarne zaštite u vezi loženja vatre na otvorenom prostoru.

Članak 10.

Zabranjeno je spaljivanje, paljenje i loženje vatre na otvorenim površinama:

- u okolici elektroenergetskih objekata, ispod trasa elektroenergentskih vodova, uz javne ceste i željezničke pravce,

- koje se nalaze na udaljenosti manjoj od 200 metara od ruba šume, granica nacionalnih parkova, parkova prirode, park-šuma, zaštićenih krajolika, spomenika prirode, spomenika parkovne arhitekture i ostalih zaštićenih područja,

- na otvorenim površinama nedjeljom i u dane državnih blagdana,

- kada se proglasi kratkoročna mjera zabrane spaljivanja, paljenja i loženja vatre,

- predmeta od gume, plastike, kože, prerađevina od ulja, maziva, otpada na bazi kemijskih spojeva te drugih anorganskih tvari koji na bilo koji način utječu ili mogu utjecati na onečišćenje okoliša.

Članak 11.

U slučaju privremeno povećanog požarnog rizika, za cijelo vrijeme njegovog trajanja, pravne osobe koje upravljaju i gospodare dijelovima prirode, šumama i zemljištem na kojem su smješteni objekti javne i poslovne namjene (hoteli, restorani, kampovi i slično) dužne su donijeti operativne planove aktivnosti te u skladu s istima poduzeti dodatne organizacijske i tehničke mjere zaštite od požara.

Mjere iz stavka 1. ovog članka uključuju osiguranje vatrogasnog dežurstva, odnosno motrilačko-dojavne službe, kao i primjenu odgovarajuće opreme i sredstava za gašenje.

Obveza iz stavaka 1. i 2. ovog članka primjenjuje se i u razdoblju velike i vrlo velike opasnosti za nastajanje požara koje utvrđuje Državni hidrometeorološki zavod.

Podatke o utvrđenom indeksu opasnosti (vrlo mala, mala, umjerena, velika i vrlo velika opasnost), Državni hidrometeorološki zavod dostavlja operativnim centrima (Hrvatskoj vatrogasnoj zajednici – Službi vatrogasnog operativnog dežurstva Državnog vatrogasnog operativnog centra 193 i Ministarstvu unutarnjih poslova – Ravnateljstvu civilne zaštite – Operativnom centru civilne zaštite) za svaki idući dan.

**III. NADZOR**

Članak 12.

Nadzor nad provedbom ove odluke provode ovlašteni službenici - komunalni redari.

**IV. PREKRŠAJNE ODREDBE**

Članak 13.

Novčanom kaznom u iznosu od 65,00 eura do 130,00 eura kaznit će se za prekršaj fizička osoba ako:

- baca šibice, opuške i druge goreće i užarene tvari na otvorene površine ili vrši radnje koje mogu prouzrokovati požar (članak 3.),

- loži vatru na otvorenom prostoru u razdoblju od 1. lipnja do 30. rujna (članak 4.), a da nije poduzela mjere iz članka 5. ove odluke,

- u razdoblju iz članka 4. ove odluke koristi roštilj protivno preventivnim mjerama zaštite od požara (članak 6. stavci 1. i 2.),

- u razdoblju iz članka 4. ove odluke obavlja radnju (zavarivanje, brušenje i drugu radnju koja može prouzročiti iskrenje odnosno vatru na otvorenom prostoru) protivno propisanim uvjetima čija je svrha sprječavanje nastanka i širenja vatre na otvorenom prostoru (članak 6. stavak 3.),

- loženje vatre u razdoblju od 1. listopada do 31. svibnja obavlja bez prethodne obavijesti Javnoj vatrogasnoj postrojbi Grada Zagreba (članak 7.),

- je maloljetna osoba koja loži vatru na otvorenom prostoru (članak 8.),

- se ne pridržava preventivnih mjera prilikom spaljivanja (članak 9.).

Za prekršaje iz stavka 1. alineje 2., 4., 5. i 7. ovog članka, novčanom kaznom u iznosu od 200,00 eura do 300,00 eura kaznit će se fizička osoba obrtnik i osoba koja obavlja drugu samostalnu djelatnost koju je počinila u vezi obavljanja njezina obrta ili druge samostalne djelatnosti.

Članak 14.

Novčanom kaznom u iznosu od 300,00 eura do 600,00 eura kaznit će se za prekršaj pravna osoba:

- ako ne donese ili ne provede preventivno operativni plan aktivnosti (članak 11. stavak 1.),

- za prekršaje iz članka 13. stavka 1. alineja 2., 4., 5. i 7. ove odluke.

Novčanom kaznom u iznosu od 150,00 do 300,00 eura kaznit će se odgovorna osoba u pravnoj osobi za prekršaje iz stavka 1. ovog članka.

**V. ZAVRŠNA ODREDBA**

Članak 15.

Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb, 2023.

**PREDSJEDNIK**

**GRADSKE SKUPŠTINE**

**Joško Klisović**